**Informatīvais ziņojums “Par neatliekamiem pasākumiem ārkārtas situāciju apzināšanā, novēršanā  un mācību procesa nodrošināšanai lauksaimniecībā, pilnveidojot materiāltehnisko bāzi”**

Apzinot situāciju lauksaimniecībā 2017. gadā, Zemkopības ministrija ir identificējusi neatliekama atbalsta nepieciešamību nozares institūcijām, lai uzlabotu spējas operatīvi apzināt dabas stihiju radītās sekas, likvidēt radītos postījumus, pilnveidot materiāltehnisko bāzi dabas stihiju ietekmes mazināšanai nākotnē, kā arī novērst ārkārtas situāciju zinātnisko institūciju un izglītības iestāžu mācību procesam nepieciešamajā materiāltehniskajā nodrošinājumā.

1. **Atbilstoša materiāltehniskās bāzes nodrošināšana dabas stihiju radīto seku novēršanai**

Izpildot 2017.gada 29.augusta Krīzes vadības padomes ārkārtas sēdes protokola Nr.3 2. un 3. punktā noteikto Zemkopības ministrija 2017. gada plūdu skartajās teritorijās, kā vienu no nepietiekoši funkcionējošiem elementiem, ir identificējusi meliorācijas sistēmas. Valsts SIA „Zemkopības ministrijas nekustamie īpašumi” (turpmāk – ZMNĪ) saskaņā Meliorācijas likuma 19. pantā noteikto, ekspluatē un uztur valsts meliorācijas sistēmas un valsts nozīmes meliorācijas sistēmas. Valsts nozīmes meliorācijas sistēmas statuss tiek noteikts ūdensnotekai, kuras sateces baseins ir vismaz 10 kvadrātkilometru vai kura ir vismaz 5 km gara. Šīs ūdensnotekas no pārējām atšķiras ar ievērojami lielākiem gultnes parametriem. ZMNĪ apsaimniekojamie polderu aizsargdambji aizsargā no applūšanas ievērojamas lauksaimniecisko zemju platības un apbūves zemes. Šādu būvju uzturēšana – apauguma nopļaušana ūdensnoteku gultnēs un aizsargdambju nogāzēs, ir operatīvi un atbildīgi veicama. Valsts budžeta līdzekļu nepietiekamība meliorācijas sistēmu ekspluatācijā un uzturēšanā ir viens no iespējamiem iemesliem valsts nozīmes meliorācijas sistēmu nespējā nodrošināt atbilstošu ūdens režīmu ūdensnotekās pēkšņu lietavu gadījumā. Apauguma nekavējoša novākšana veicinās precīzāku un savlaicīgāku faktisko bojājumu identificēšanu un nekavējošu plūdu seku likvidāciju. Īpaši nozīmīga ir ar ES projektu (ELFLA un ERAF) atbalstu atjaunoto valsts nozīmes ūdensnoteku un polderu aizsargdambju uzturēšana. No uzturēšanas darbu kvalitātes ir atkarīga arī ES finanšu saistību izpilde un šo būvju ilgtspējas nodrošināšana. Lai nodrošinātu efektīvu valsts nozīmes ūdensnoteku un aizsargdambju uzturēšanu, regulāri veicot apauguma nopļaušanu ūdensnoteku gultnēs un dambju nogāzēs, nepieciešams veikt kapitālieguldījumus materiāltehniskās bāzes uzlabošanā:

|  |  |  |
| --- | --- | --- |
| Traktortehnika | 1.gab. | 120 000  |
| Meliorācijas sistēmu kopšanas tehnika | 1.gab. | 62 000  |
| KOPĀ, euro : | 182 000  |

2017. gada 2. augustā vētrā būtiski cieta Latvijas Lauksaimniecības universitātes (turpmāk - LLU) mācību un pētījumu saimniecības ”Pēterlauki” ražošanas telpas. Minerālmēslu noliktavai 70% apmērā tika bojāts jumts, kā arī daļēji sienas. Graudu kaltei-noliktavai tika bojāts jumts 50 % apmērā. Tika bojātas pilnībā ventilatoru nojumes. Izmēģinājumu tehnikas un graudu glabāšanas ēkai tika daļēji bojātas sienas un jumts, kā arī pilnībā sabojātas durvis un izsisti logi. Ražošanas telpas nepieciešamas jau nokulto graudu un sagatavotā siena uzglabāšanai, tās ir būtiskas mācību procesā, jo tās tiek izmantotas studentu praktisko apmācību un studiju procesam nepieciešamo pētījumu nodrošināšanai. Nepieciešamas neatliekamas investīcijas vētras radīto seku likvidācijai. Plānotie kapitālieguldījumi un veicamo darbu apjoms m2:

|  |  |  |
| --- | --- | --- |
| Šķūnis | 480 m2 | 15 950  |
| Graudu kalte, noliktava | 895 m2 | 35 750  |
| Lauksaimniecības mašīnu novietne | 175 m2 | 3 300  |
| KOPĀ, euro: | 55 000  |

1. **Ārkārtas situācijas novēršana valsts pārtikas uzraudzības programmas īstenošanai, konsultāciju un izglītības iestāžu darbībai nepieciešamajā materiāltehniskajā nodrošinājumā**

Latvijas Lauku konsultāciju un izglītības centra konsultanti, uzņēmējdarbības konsultanti un speciālisti veic apsekojumus lauku saimniecību darbību raksturojošu datu ieguvei, kurus apkopo lauku saimniecību uzskaites datu tīkls jeb SUDAT. Bez šiem datiem Latvijas lauksaimnieki nevarētu pretendēt uz atbalstu no Eiropas Savienības, jo Eiropā ir obligāts nosacījums, – visām dalībvalstīm ir jāapkopo dati vienotā – SUDAT formā. Atbilstoša materiāltehniskā bāze nepieciešama, lai nodrošinātu veicamo darbu operativitāti - fizisko kontroli, situācijas konstatāciju, stāvokļa fiksēšanu, kas ir īpaši būtiski mainīgos apstākļos. Pašreizējais konsultantu tehniskais nodrošinājums ir novecojis, nepieciešamas regulāras papildu remonta izmaksas, tas kavē savlaicīgi veikt konsultanta pienākumus. Nepieciešams uzlabot datu glabāšanas un apstrādes tehnisko nodrošinājumu, jo informācija par katru apsekoto klientu tiek uzglabāta datu bāzē veicot datu apkopojumus un analīze. Apzināta nepieciešamība iegādāties aprīkojumu arī operatīvo sanāksmju norisei, koordinētas rīcības nodrošināšanai ārkārtas situācijās. Ņemot vērā aktuālas un ticamas informācijas ieguves nepieciešamību, iegādājamie pamatlīdzekļi ievērojami uzlabos konsultantu iespējas veikt operatīvus un kvalitatīvus apsekojumus, kā arī veikt drošu datu glabāšanu un apstrādi, nodrošinot pilnvērtīgu informāciju politikas veidotājiem un lēmējinstitūcijām. Nepieciešamie kapitālieguldījumi:

|  |  |  |
| --- | --- | --- |
| Datori un programmatūra reģionālo nodaļu lauku attīstības konsultantiem | 87 gab. | 51 000 |
| Datori un programmatūra uzņēmējdarbības un nozaru konsultantiem | 42 gab. | 34 100 |
| Datu serveris un programmatūra | 2 gab. | 8 200  |
| Aprīkojums operatīvo sanāksmju nodrošināšanai | 1 gab. | 7 700 |
| Mikroautobuss  | 1 gab. | 39 000 |
| KOPĀ, euro: | 140 000 |

Pārtikas drošības, dzīvnieku veselības un vides zinātniskais institūts „BIOR” (ZI „BIOR”) ir vadošā laboratorija Latvijā, kas nodrošina pārtikas produktu oficiālo laboratorisko analīžu veikšanu, nosakot atbilstību Eiropas Savienības (ES) un citu valstu kvalitātes un nekaitīguma prasībām. Pēdējos gados ES centrālās references laboratorijas izvirza arvien stingrākas prasības pārtikas produktu analīžu metodēm. Uz šo brīdi 80% no pesticīdu atlieku noteikšanas metodēm un pilnīgi visas veterināro zāļu atlieku analīzes tiek veiktas, pielietojot šķidrumu hromatogrāfijas – tandēma masspektrometrijas metodi (LC-MS/MS). No ZI “BIOR” tehniskā aprīkojuma ar masspektrometriem ir atkarīga valsts pārtikas uzraudzības programmas efektivitāte. 2017. gadā īpaši intensīvas izmantošanas dēļ neatgriezeniski sabojājās ZI “BIOR” kritiskās infrastruktūras elementi – divas LC-MS/MS iekārtas. Iekārtu palielinātā slodze pēdējos gados bija saistīta ar paraugu skaita pieaugumu pesticīdu un antibiotiku monitoringa jomās sakarā ar izmaiņām ES references laboratoriju vadlīnijās. References laboratoriju jomā citās ES dalībvalstīs pastāv valsts investīciju programmas, tāpēc starptautiski šādu izmeklējumu izcenojumi nav pielīdzināmi tirgus apstākļos veiktiem izmeklējumu. Ņemot vērā to, ka viena iekārta spēj efektīvi nodrošināt 5-6 analītisko metožu izpildi (ar ciklu – 2-3 nedēļas), ir saprotams, ka bez investīcijām iekārtu iegādē tuvākā laikā ZI “BIOR” nespēs nodrošināt paraugu plūsmas analīžu veikšanu optimālajā laika posmā vairāk kā 10 dažādām metodēm, kas būtiski kavēs valsts monitoringa izpildes laiku, ieskaitot Pārtikas un veterinārā dienesta Robežinspekcijas pasūtījuma izpildi, kā arī analīzes pārtikas nozares uzņēmumu eksporta sertifikāta izsniegšanai. Šī situācija kavēs Latvijas ekonomikas attīstību, bez tam nepilnīga uzraudzība par pārtikas apriti var negatīvi ietekmēt arī Latvijas iedzīvotāju veselības stāvokli. Lai novērstu šo neparedzamo ārkārtas situāciju un nodrošinātu ZI „BIOR” aprīkojuma atbilstību mūsdienu laboratoriju iekārtu attīstības līmenim, ir nepieciešams iegādāties un uzstādīt jaunākās paaudzes LC-MS/MS sistēmu ar palīgiekārtām. Nepieciešamie kapitālieguldījumi:

|  |  |  |
| --- | --- | --- |
| Tandēma masspektrometrs ar elektroizsmidzināšanas avotu | 1 gab. | 254 200 |
| Šķidruma hromatogrāfs ar on-line SPE sistēmu un UV un FLD detektoru | 1 gab. | 91 000 |
| Paātrinātās ekstrakcijas sistēma | 1 gab. | 51 000 |
| Segmentētās plūsmas analizators automātisko analīžu veikšanai | 1 gab. | 47 300 |
| Ietvaicēšanas sistēma slāpekļa plūsma | 1 gab. | 19 500 |
| KOPĀ, euro: | 463 000 |

LLU un tās SIA "Bulduru Dārzkopības vidusskola" (turpmāk – Bulduri) pilnvērtīgi nenodrošina darba drošības un vides prasībām atbilstošu mācību materiāltehnisko bāzi. t.sk.:

Bulduru materiāli tehniskais stāvoklis un it īpaši mācību vide, ilgstošas piespiedu bezdarbības un finansējuma nepietiekamības dēļ, tikusi ilgstoši uzturēta avārijas draudu stāvoklī. Atbilstoši Valsts ugunsdzēsības un glābšanas dienesta, Valsts Būvniecības kontroles biroja, Veselības inspekcijas ieteikumiem izglītības iestādē steidzami jānovērš virkne nepilnību, kas var atsaukties uz izglītojamo un darbinieku darba drošību. Ministru kabineta 2002.gada 27.decembra noteikumiem Nr.610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas” neattiecināmas, novecojušas, standartiem neatbilstošas elektroietaises un ierīces, neatbilstoša ūdens kvalitāte un kanalizācijas sistēmu nolietojums, nefunkcionējoša santehnika un sūkņi. Ministru kabineta 2016.gada 19.aprīļa noteikumu Nr. 238 ”Ugunsdrošības noteikumiem” neatbilstošas durvis, pārseguma paneļos konstatētas atsegtas un neapstrādātas armatūras, ventilācijas trūkuma un tekošu jumtu dēļ bojātas un pelējošas sienas, rada apdraudējumu ēkās. Mācību kabinetu un dienesta viesnīcu un sporta bāzes, praktisko darbu telpu aprīkojums ir novecojis, neatbilstošs ES drošības standartiem un higiēnas prasībām. Mūsdienīga un droša mācību vide ir ļoti nozīmīga, jo tādās mācību programmās kā Dārzkopības tehniķis, [Dārznieks](http://www.bulduri.lv/index.php?option=com_content&view=article&id=21:drzkopba&catid=5&Itemid=16), [Parka dārznieks](http://www.bulduri.lv/index.php?option=com_content&view=article&id=24:drzu-un-parku-kopana&catid=5&Itemid=24) praktiskās apmācības notiek ārpus telpām, līdz ar to nozīmīga ir droša mācību vide un atbilstošs mācību procesa materiāltehniskais nodrošinājums. Šobrīd mācību programmu īstenošanai nepieciešamā dārza tehnika ir uz sabrukšanas robežas un neatbilst audzēkņu apmācības profesionālajiem un drošības standartiem un nav piemērotas no tā izrietošo prasmju apguvei. Identificētie neatliekamie kapitālieguldījumi:

|  |
| --- |
| **Materiāltehniskā bāze pilnvērtīga mācību procesa nodrošināšanai** |
| Mācību traktortehnika ar aprīkojumu (t.sk. universāls, ar kausu, dārza)  | 3 gab.  | 186 710 |
| Uzkarināmā dārza mācību tehnika (t.sk. rotācijas birste, augsnes frēze) | 2 gab. | 7 853 |
| Zāliena apstrādes mācību tehnika (t.sk. pļaujmašīna, nulles apgriezienu raideris, trimeri) | 5 gab.  | 21 572 |
| Koku vainaga un krūmu kopšanas mācību tehnika (t.sk. trimmeris – krūmgriezis, dzīvžoga motorzāģi, augstgriezis, arboristu motorzāģis, kokkāpēju aprīkojums, zaru smalcinātājs, kombi sistēma ar agregātiem) | 17 gab. | 29 546 |
| Meristēmu mācību laboratorijas aprīkojums (t.sk. autoklāvs, laminārais skapis, perestaltiskais pumpis, sterilizators, stereo binokulārais mikroskops)  | 15 gab. | 73 800 |
| Mācību laboratoriju aprīkojums ēdināšanas pakalpojumu, floristikas, dārzkopības tehniķis, dārznieks, parka dārznieks mācību programmās (t.sk. vilkmes skapis agroķīmijas laboratorijai; Termomix iekārta; cirkulators, aukstuma vitrīna ziediem, laistīšanas iekārta, atomabsorbcijas spektrometrs, jonu hromatogrāfs, žāvētāji) | 35 gab. un 7 kompl.  | 127 200 |
| Ēdināšanas pakalpojumu, floristikas, dārzkopības tehniķis, dārznieks, parka dārznieks mācību programmu vispārizglītojošo mācību priekšmetu materiāltehniskais nodrošinājums  |  | 85 463 |
| Datoru komplekti (t.sk specifisku mācību programmatūru nodrošinājums dārznieka, parka dārznieka) mācību procesa nodrošinājumam datorklasē un mācību laboratorijās  | 62 kompl. | 69 769 |
| Datortīkla komponentes, serveris t.sk. interneta nodrošinājumam mūsdienīga mācību procesa organizēšanai | 15 gab. | 29 633 |
| Biroja tehnika mācību procesa organizēšanai (t.sk. kopētājs, printeris, skeneris )  | 10 gab. | 1 597 |
| Sporta zāles grīda un baseina tehniskais aprīkojums drošas mācību vides nodrošināšanai | 2 gab. | 209 924 |
| Kosmētisks remonts mācību vides kvalitātes uzlabošanai | 960 m2 | 163 598 |
| **Ūdens un kanalizācijas sistēmu sakārtošana atbilstoši kvalitātes prasībām izglītības iestādē** |
| Atdzelžošanas iekārtas iegāde, uzstādīšana novēršot pārmērīgo dzelzs piesārņojumu skolas ūdensvadā | 1 gab. | 35 000 |
| Avārijas stāvoklī esošā ūdensvada remonts | 1 objekts | 45 321 |
| Ūdens aku pieslēgumvietas Jūrmalas ūdensapgādes sistēmai sakārtošana | 1 objekts | 4 125 |
| Ugunsdzēsības sūkņu iegāde un uzstādīšana 2. un 3. Dienesta viesnīcā | 2 kompl. | 44 554 |
| **Drošības prasību nodrošināšana, sakārtojot degradētās teritorijas** |
| Veco siltumnīcas kompleksa teritorijas sakārtošana, būvgružu izvešana | 9 siltumnīcas 1080 m2 | 124 179 |
| Pieguļošā teritorija - betona celiņi, ūdensrezervuāri, savienotājmājas  | 1 ha | 98 534 |
| Katlu māja un tai pieguļošā teritorija, kurināmā uzkrājvietas, atbērtnes, plēves māju pamati | 500 m2 | 25 998 |
| Teritorijas apauguma atjaunošana pēc betona konstrukciju izvešanas  | 8 ha | 15 624 |
| KOPĀ, euro: | 1 400 000 |

LLU centrālais mācību korpuss vēsturiski atrodas uz salas un dažādu avāriju gadījumā (plūdi, negaisi, citas ārkārtas situācijas) nav iespējams nodrošināt elektrības nepārtrauktību Pils ēkai. Lai gan Jelgavas pils ir pieslēgta 2 neatkarīgiem enerģijas avota līnijām – viena no Tukuma sadales punkta, otra no Jelgavas sadales punkta, pieslēgumi nenodrošina Jelgavas pili ar nepārtrauktu elektroenerģijas apgādi, jo līniju pārslēgšanās nav automatizēta un tā ir veicama tikai manuāli, sazinoties ar sadales tīkla operatoriem. Elektroenerģijas pazušanas gadījumā vienā vai otrā līnijā, Jelgavas pils ēkas paliek bez elektroenerģijas apgādes un tas rada draudus IT un ar to saistīto Pils uzturēšanas sistēmu pārvaldībai, ja enerģija neatjaunojas ilgāk par 15 minūtēm. Šāda situācija ir ļoti kritiska LLU infrastruktūrai, jo Pilī ir izvietots LLU sekundārais datu centrs, vājstrāvu infrastruktūra, jutīgs laboratoriju aprīkojums. Tāpat arī jaunās ES regulas prasa enerģijas nepārtrauktību drošības sistēmām, kā antipanikas apgaismojumam, UAS ūdens padeves sistēmām, kuram jāstrādā ārkārtas situācijās. Ārkārtas situācijas risinājumam LLU centrālajā mācību korpusā ir nepieciešams uzstādīt automātisko enerģijas avota pārslēgšanās iekārtu un papildus to nodrošināt ar automātiskās ieslēgšanās avārijas strāvas ģeneratoru. Jelgavas pilī un fakultātēs vienlaicīgi ikdienā atrodas vairāk nekā 1500 cilvēku (studenti, skolnieki, pasniedzēji, tūristi, ārzemju zinātnieki utt), tādēļ ir būtiski nodrošināt mūsdienīgu darba drošības un vides prasībām atbilstošu studiju un pētniecības materiāltehnisko nodrošinājumu, kas nav iekļaujams ES finansēto investīciju ietvaros.

LLU mācību centra “Mušķi” ēka būvēta pagājušā gadsimta 60-to gadu beigās. Zirgu stāvvietas – boksi ir avārijas stāvoklī, kur nevar pilnībā nodrošināt zirgu turēšanas sanitāros apstākļus. Tāpat zirgu stallis nav nodrošināts ar kūtsmēslu glabātuvi. Mācību centrā notiekošās studentu apmācības ilgtermiņā ir apdraudētas darba drošības un vides, dzīvnieku labturības prasību dēļ. Studiju un zinātniski pētnieciskā procesa pilnvērtīgai īstenošanai ir nepieciešama mācību centra pārbūve. Mācību centram ir izstrādāts būvprojekts, paredzot zirgu turēšanas apstākļus atbilstoši sanitārajām un darba aizsardzības prasībām. Paredzēts uzbūvēt arī kūtsmēslu krātuvi, kas nodrošinās to uzglabāšanu attiecīgo normatīvu prasībām.

Paredzamie kapitālieguldījumi:

|  |
| --- |
| LLU centrālais mācību korpuss |
| Automātiskā pārslēgšanās iekārta starp divām elektrības spēka līnijām  | 1 gab. | 72 600 |
| Avārijas strāvas ģenerators ar automātiku | 1 gab. | 48 400 |
| LLU centrālā mācību korpusa mācību un koplietošanas telpu remonts  | 675 m2 | 200 100 |
| Mācību centrs ”Mušķi” |
|  Staļļa vienkāršotā atjaunošana  | 570 m2 | 164 000 |
|  Kūtsmēslu novietne | 312 m2 | 56 400 |
|  Mācību centra labiekārtošana  | 400 m2 | 8 500 |
| KOPĀ, euro: |  | 550 000 |

Zemkopības ministrija lūdz atbalstīt sagatavoto Ministru kabineta rīkojuma projektu “Par apropriācijas pārdali”, kas paredz piešķirt Zemkopības ministrijai ***2 790 000* *euro,*** pārdalot finansējumu no Finanšu ministrijas 41.01.00 apakšprogrammas “Iemaksas Eiropas Kopienas budžetā”, lai risinātu konstatētās ārkārtas situācijas. Iestādes, kurām paredzēti ieguldījumi, apliecina, ka ieguldījumi tiks veikti 2017. gada ietvaros. Pasākumu ietvaros veikto kapitālieguldījumu uzturēšana, kārtējā un turpmākajos gados, tiks nodrošināta iestāžu esošo līdzekļu ietvaros.

Zemkopības ministrs J.Dūklavs